b'\n_START_ARTICLE_\nTeenage Dream\n_START_SECTION_\nPozadina\n_START_PARAGRAPH_\nPrije samog po\xc4\x8detka snimanja albuma, Perry je za \xc4\x8dasopis Rolling Stone izjavila: "Drugi mi je album iznimno va\xc5\xbean, jer pokazuje trebam li se ovime baviti, ili mi se samo posre\xc4\x87ilo. Ono \xc5\xa1to zapravo \xc5\xbeelim je ne udaljiti se od svoje sada\xc5\xa1nje publike. Mislim da se neki ljudi proslave jednim albumom, okrenu se za 180 stupnjeva i krenu u potpuno drugom smjeru. Ja smatram da je to potpuno pogre\xc5\xa1no. Neki su puni sebe i misle da \xc4\x87e u svemu biti uspje\xc5\xa1ni i da \xc4\x87e sve odli\xc4\x8dno ispasti. Razlozi za\xc5\xa1to si ovdje [na glazbenoj sceni] su tvoja glazba i tvoji obo\xc5\xbeavatelji." Perry je izjavila da \xc4\x87e se zasigurno dr\xc5\xbeati pop glazbe. O albumu je izjavila da je "negdje izme\xc4\x91u pjesme "Love Fool" skupine The Cardigans i Madonnine pjesme "Into the Groove". Ne\xc4\x87e se raditi samo o ritmu i plesanju, nego \xc5\xbeelim da i tekst pjesme ima zna\xc4\x8denje. Pjesme \xc4\x87e biti \'vihor\' njene protekle godine \xc5\xbeivota, slave, prijateljstva, i veza._NEWLINE_Perry je s radom na albumu zapo\xc4\x8dela 13. listopada 2009. godine. Na albumu je radila s producentima kao \xc5\xa1to su Greg Wells, Guy Sigsworth, Dr. Luke, Max Martin, Ryan Tedder, Rivers Cuomo, Kuk Harrell, Greg Kurstin Benny Blanco, Darkchild, Cathy Dennis, Ester Dean, The-Dream te Tricky Stewart, koji je tijekom prosinca 2009. za \xc4\x8dasopis Rap-Up izjavio da \xc4\x87e album imati pop-rock zvuk, kao i One of the Boys._NEWLINE_Dana 27. o\xc5\xbeujka 2010. godine, Perry je na dodjeli Kids\' Choice Awardsa izjavila da "album izlazi ovog ljeta. To je ljetna stvar." Dodala je i da njene pro\xc5\xa1le zafrkancije u vezi albuma i dalje stoje: "To je \xc5\xa1to sam rekla, \xc5\xbeeljela sam ranije." Izjavila je i "To je skejtanje, to je Ace Of Base, to je Cyndi Lauper. To su sve te boje i vi\xc5\xa1e. Na albumu \xc4\x87e biti i zanimljivih gostiju, kao \xc5\xa1to su reperi sa Zapadne obale. Mislim, to \xc4\x87ete trebati vidjeti. Ipak sam ja Kalifornijska cura. A mo\xc5\xbeda \xc4\x87e se pojaviti i neki moji najbolji prijatelji. Vidjet \xc4\x87emo. Bit \xc4\x87e zabavno. Ovo \xc4\x87e biti jedan od onih albuma koji su sva\xc4\x8diji tajni u\xc5\xbeitak." Perry je izjavila da je album inspiriran glazbenim skupinama kao \xc5\xa1to su ABBA i The Cardigans. Perry je producentu Dr. Lukeu dala nekolicinu pjesma i rekla mu da \xc5\xbeeli da album tako zvu\xc4\x8di. "Kada sam bila na turneji, svi\xc4\x91ale su mi se sve pjesme koje su tada nastale, ali sam osje\xc4\x87ala da nedostaju ljudi koji podignu atmosferu pjesama."\n_START_SECTION_\nO albumu\n_START_PARAGRAPH_\nTijekom intervjua za Rolling Stone u travnju 2010. godine, Perry je iznijela informacije o prvom singlu. Pjesma "California Gurls" je odgovor na duet "Empire State of Mind" kojeg izvode Jay Z i Alicia Keys. Dodala je: "Super je \xc5\xa1to je "Empire State of Mind" veliki hit i \xc5\xa1to svi imaju pjesmu o New Yorku. Ali \xc5\xa1to je s Kalifornijom? \xc5\xa0to je s Los Angelesom? Pro\xc5\xa1la je minuta i imali smo pjesmu s temom Kalifornije, osobito iz \xc5\xbeenske perspektive. Uzeli smo malo Princeove glazbe, i malo 90-ih, skoro house glazbu. Poznati ameri\xc4\x8dki \xc4\x8dasopis USA Today je singlu dao pozitivnnu recenziju: "Potencijalni singl "California Gurls" je pjenu\xc5\xa1ava kombinacija za ljetnu zabavu." Perry je komentirala rad s producentima Max Martinom i Dr. Lukeom: "Raditi s Max Martinom i Dr. Lukeom bilo je \xc4\x8duedsno iskustvo. Radila sam s njima na prvome albumu, a \xc5\xbeeljela sam raditi i dalje.  Umjesto da imamo dvije pjesme, sada imamo \xc5\xa1est-sedam pjesama._NEWLINE_Dana 5. svibnja 2010. godine Perry je snimila omot za album. Sam je omot objavljen 21. srpnja, preko live streama na njenoj web stranici. Perry je tijekom streama, kojeg je pratilo vi\xc5\xa1e 20.000 ljudi, predstavila i autora omota albuma, Willa Cotona. Popis pjesama albuma slu\xc5\xbebeno je objavljen 23. srpnja. Otvoreni radio je objavio da se Perry posva\xc4\x91ala sa svojom diskografskom ku\xc4\x87om, zbog pjesme "Peacock": "Ne razumijem ih. U pitanju je pjesma "Peacock", odnosno rije\xc4\x8d \'cock\' koja se njima nimalo ne svi\xc4\x91a, pa ne \xc5\xbeele niti tu pjesmu na albumu. Isto se dogodilo i sa "I Kissed a Girl" kad su rekli da oni to ne vide kao singl i da ju tako\xc4\x91er ne \xc5\xbeele na albumu. Ja sam im rekla da su idioti, a pri tom stojim i danas. Meni je novi album jako va\xc5\xbean, jednako kao i ta pjesma, jer \xc4\x87e ona dokazati da moj debut One of the Boys nije bio samo puka sre\xc4\x87a.\n_START_SECTION_\nPromocija\n_START_PARAGRAPH_\nZa promociju albuma \xc4\x87e svakog tjedna na iTunesu biti objavljena po jedna pjesma s albuma kao promotivni singl, s po\xc4\x8detkom od tri tjedna prije izlaska albuma. Prvi singl koji je tako iza\xc5\xa1ao je drugi slu\xc5\xbebeni singl s albuma "Teenage Dream". U isto vrijeme kada je singl iza\xc5\xa1ao, iza\xc5\xa1ao je i digitalni EP s remiksevima pjesme "California Gurls". Njen je debitantski album One of the Boys tada na iTunesu objavljen po mnogo ni\xc5\xbeoj cijeni nego ina\xc4\x8de, \xc5\xa1to je uzrokovalo porast njegove popularnosti. Album je dospio do broja 5 na iTunes listi albuma, a vratio se i na slu\xc5\xbebenu ameri\xc4\x8dku top listu albuma, Billboard 200, na broj 70. Prvi promotivni singl je piano balada "Not Like the Movies". "Not Like the Movies" je ujedno i prva pjesma koju je Perry snimila za album. Objavljena je 3. kolovoza 2010. godine. Singl je dospio do broja 41 u Kanadi te broja 52 u SAD-u. Drugi je promotivni singl za album "Circle the Drain". Pjesma govori o Perrynom biv\xc5\xa1em de\xc4\x8dku Travie McCoyu, a objavljena je 10. kolovoza 2010. godine. Objavljene su dvije verzije pjesme: eksplicitna te cenzurirana. Tre\xc4\x87i je promotivni singl, "E.T.", objavljen 17. kolovoza 2010. godine. Singl je dospio u top 15 na ameri\xc4\x8dkom iTunesu. Perry je izvela pjesmu "Peacock" na MTV World Stageu, u Malaziji.'